钦定古今图书集成/明伦汇编/官常典/第393卷 > 高道悦
## 钦定古今图书集成/明伦汇编/官常典/第393卷 > 高道悦

按《魏书》本传：“道悦，字文欣，辽东新昌人也。曾祖策，冯
跋散骑常侍、新昌侯。祖育，冯文通建德令。值世祖东
讨，率其所部五百馀家归命军门。世祖授以建忠将
军、齐郡建德二郡太守，赐爵肥如子。父立，起武邑太
守，遂居渤海蓨县。道悦少为中书学士、侍御、主文中
散。久之，转治书侍御史，加谏议大夫。正色当官，不惮”
彊御。车驾南征，征兵秦、雍，大期秋季，阅集洛阳。道悦
以使者治书御史薛聪、侍御主文中散元志等稽违
期会，奏举其罪。又奏：“兼左仆射、吏部尚书、任城王澄，
位总朝右，任属戎机，兵使会否，曾不检奏。尚书左丞
公孙良职维枢辖，蒙冒莫举，请以见事免良等所居
官。”时道悦兄观为外兵郎中，而澄奏道悦有党兄之
负，高祖诏责，然以事经恩宥，遂寝而不论。诏曰：“道悦
资性忠笃，禀操贞亮，居法树平肃之规，处谏著必犯
之节，三公惮其风鲠，朕实嘉其一至，謇谔之诚，何愧
黯鲍也。其以为主，爵下大夫，谏议如故。”车驾将幸邺，
又兼御史中尉，留守洛京。时宫极初基，庙库未构，车
驾将水路幸邺，已诏都水回营构之材，以造舟楫。道
悦表谏曰：“臣闻博纳舆言，君上之崇务；规箴匡正，臣
下之诚节。是以置鼓设谤，爰自曩日，虚襟博听，义属
今辰。臣既疏鲁，滥蒙荣贯，司兼献弼，职当然否，佩遇
恩华，愿陈闻见。窃以都作营构之材，部别科拟，素有
定所。工治已讫，回付都水，用造舟舻，阙永固居宇之
功，作暂时游嬉之用，损耗殊倍，终为弃物。且子来之
诚，本期营起，今乃修缮舟楫，更为非务，公私回惶，佥
深怪愕。又欲御泛龙舟，经由石济，其沿河挽道，久以
荒芜，舟楫之人，素不便习。若欲委棹正流，深薄之危，
古今共慎。若欲挽牵，取进授衣之月，裸形水陆，恐乖
视人若子之义。且邺洛相望，陆路平直，时乘沃若，往
来匪难，更乃舍周道之安，即涉川之殆，此乃愚智等
虑，朝野俱惑，进退伏思，不见其可。”又从驾群寮，听将
妻累，舟楫之间，更无限隔，士女杂乱，内外不分。当今
景“御休明，惟新，式度，裁礼调风，轨物寰宇窃惟斯举，
或损洪猷，深失溥天顺则”之望。又氐胡犯顺，未恭西
道，偏戎旗胄，仍袭南寇，对“接迎畿，蛮民疏戾，每造不
轨，窥觎间隙，或生虑外。愚谓应妙选懿亲，抚宁后事，
令奸回息觊觎之望，边寇绝窥壃之心。臣禀性愚直，
知而无隐，区区丹志，冒昧以闻。”诏曰：“省所上事，深具
乃心，但卿之立言半非矣。当须陈非以示谬，称是以
彰得，然后明所以而不用，有由而为之。不尔，则未相
体耳。回材都水，暂营嬉游，终为弃物，修缮非务，舟楫
无鄣，士女杂乱，此则卿之失辞矣。深薄之危，抚后之
重，斯则卿之得言也。”于是高祖遂从陆路转道悦太
子中庶子，正色立朝，俨然难犯，宫官上下，咸畏惮之。
太和二十年秋，车驾幸中岳，诏太子恂入居金墉，而
恂、谮谋还代，忿道悦前后规谏，遂于禁中杀之。高祖
甚加悲惜，赠散骑常侍，带管州刺史，赐帛五百匹，并
遣王人慰其妻子。又诏使者监护丧事，葬于旧茔，谥
曰“贞侯。”世宗又追录忠概，拜长子显族给事中。